ส่งออกไทย พ.ย. ร่วง 6% เซ่นเศรษฐกิจโลกถดถอย-เงินเฟ้อสูง
ส่งออกไทย เดือนพ.ย. ลดลง 6% หลังกระทบเศรษฐกิจโลกชะลอตัว-เงินเฟ้อสูง และปัญหาความขัดแย้งระหว่างประเทศ
ส่งออกไทย เดือนพ.ย. ลดลง 6% หลังกระทบเศรษฐกิจโลกชะลอตัว-เงินเฟ้อสูง และปัญหาความขัดแย้งระหว่างประเทศ
27 ธ.ค. 2565

นายจุรินทร์ ลักษณวิศิษฎ์ รองนายกรัฐมนตรี และรมว.พาณิชย์ เปิดเผยถึงภาวะการค้าระหว่างประเทศของไทย เดือน พ.ย.65 ว่า การส่งออก มีมูลค่า 22,308 ล้านดอลลาร์ ลดลง 6% จากเดือนเดียวกันของปีก่อน ขณะที่การนำเข้า มีมูลค่า 23,650 ล้านดอลลาร์ เพิ่มขึ้น 5.6% จากเดือนเดียวกันของปีก่อน ส่งผลให้เดือนพ.ย. ไทยขาดดุลการค้า 1,342 ล้านดอลลาร์
ขณะที่ในช่วง 11 เดือนแรกปีนี้ (ม.ค.-พ.ย.65) การส่งออกของไทย มีมูลค่า 265,349 ล้านดอลลาร์ เพิ่มขึ้นจากช่วงเดียวกันของปีก่อน 7.6% การนำเข้าของไทย มีมูลค่า 280,438 ล้านดอลลาร์ เพิ่มขึ้นจากช่วงเดียวกันของปีก่อน 16.3% ส่งผลให้ 11 เดือนแรกปีนี้ ไทยขาดดุลการค้า 15,088 ล้านดอลลาร์
โดยปัจจัยเสี่ยงสำคัญต่อการส่งออกของไทยในช่วงท้ายปีนี้ ต่อเนื่องไปจนถึงปี 66 คือ 1.ภาวะเศรษฐกิจโลกชะลอตัว 2.เงินเฟ้อทั่วโลกยังอยู่ในระดับสูงกว่าเป้าหมาย อีกทั้งอัตราดอกเบี้ยนโยบายของธนาคารกลางในแต่ละประเทศยังเป็นขาขึ้นไปจนถึงปีหน้า และ 3.ปัญหาความขัดแย้งระหว่างประเทศที่ยังคงมีอยู่